Europos ekonomikos ir socialinių reikalų komiteto nuomonė dėl Pasiūlymo dėl Europos Parlamento ir Tarybos reglamento dėl ozono sluoksnį ardančių medžiagų, kuriuo panaikinamas Reglamentas (EB) Nr. 1005/2009

(COM(2022) 151 final – 2022/0100 (COD))

(2022/C 365/09)

Pranešėjas Jacob PLAT

Prašymas pateikti nuomonę Europos Parlamentas, 2022 5 2 Europos Sąjungos Taryba, 2022 5 10 Teisinis pagrindas Sutarties dėl Europos Sąjungos veikimo 192 straipsnio 1 dalis Atsakingas skyrius Žemės ūkio, kaimo plėtros ir aplinkos skyrius Priimta skyriuje 2022 5 31 Priimta plenarinėje sesijoje 2022 6 15 Plenarinė sesija Nr. 570 Balsavimo rezultatai (už / prieš / susilaikė) 123 / 0 / 2

1. Išvados ir rekomendacijos

1.1. EESRK palankiai vertina pasiūlymą persvarstyti Reglamentą (EB) Nr. 1005/2009 ( 1 ) , kuris leido stipriai sumažinti ozono sluoksnį ardančių medžiagų (OAM) kiekį, tačiau jį galima sumažinti dar labiau. Keletą OAM vis dar leidžiama naudoti gaminant kitas chemines medžiagas, pavyzdžiui, specialaus taikymo priešgaisrines medžiagas, skirtas lėktuvams, taip pat medžiagas, skirtas tyrimams laboratorijose atlikti. Tačiau vis dar aktualiu klausimu išlieka anksčiau taikytas OAM kaip putokšlio naudojimas izoliavimo putose, nes jų pastatuose dar yra labai daug. Per ateinančius dešimtmečius baigsis tokių putų galiojimo trukmė, jos bus išmontuotos, todėl gali būti išmetami teršalai. Geresnis reglamento priderinimas prie Europos žaliojo kurso ( 2 ) ir jo struktūros patobulinimas yra geros iniciatyvos.

1.2. EESRK pritaria tam, kad šis reglamentas būtų suderintas su Fluorintų dujų reglamentu (Reglamentas (ES) Nr. 517/2014) ( 3 ) . Labai svarbu, kad abiejų šių reglamentų pagrindinės nuostatos derėtų tarpusavyje (pvz., dėl muitų kontrolės, nuotėkio taisyklių ir apibrėžčių).

1.3. EESRK pažymi, kad, remiantis įvairiais pateiktais pranešimais ir atliktu įvertinimu, dabartinis Reglamentas ((EB) Nr. 1005/2009) atitinka savo pirminius tikslus. Tačiau Komitetas taip pat mano, jog reikia padidinti užmojų mastą, kad būtų pasiekti žaliojo kurso tikslai ir kartu būtų užtikrinta kuo didesnė piliečių apsauga nuo toksiškų, vėžį sukeliančių medžiagų. Todėl EESRK pritaria siūlomoms priemonėms dėl tolesnio OAM teršalų išmetimo mažinimo.

1.4. Tinkama stebėsena ir registravimas yra svarbiausi aspektai norint pasiekti gerų rezultatų. EESRK palaiko kuo skaidresnę stebėsenos sistemą, kurią, reikalui esant, būtų galima išplėsti, pavyzdžiui, įtraukiant naujas OAM, kurių nėra dabartiniame reglamente. Siektinas tikslas – bendra visose valstybėse narėse taikoma sistema. Tačiau, atsižvelgiant į tai, kad šiuo metu ES yra šios srities lyderė, tokią registravimo ir stebėsenos sistemą turėtų būti nesudėtinga įdiegti ir už ES ribų.

1.5. EESRK taip pat ragina kuo labiau sumažinti draudimų išimčių skaičių, o nuo draudžiamų medžiagų sąrašo leisti nukrypti tik išskirtiniais ir būtinais atvejais. Išimtiniais atvejais leidžiamas medžiagų naudojimas turi būti griežtai kontroliuojamas, siekiant išvengti piktnaudžiavimo ir padėties prastėjimo.

1.6. EESRK atkreipia dėmesį į pavojingą ir neišspręstą problemą, susijusią su susikaupusiu dideliu OAM kiekiu senoje įrangoje ir izoliacinėse putose, tačiau nepaisant to, OAM išteklių tvarkymas ar sunaikinimas nereglamentuojamas jokia tarptautine konvencija. Komitetas ragina skubiai imtis veiksmų, kad valstybėse narėse būtų priimti veiksmingi teisės aktai, kuriais būtų užkirstas kelias OAM nuotėkiui, kad nekiltų pavojus atmosferos aplinkai ir žmonių gyvenimo sąlygoms.

1.7. Idealiu atveju, OAM tvarkymas turėtų tapti atliekų tvarkymo sistemos (kontrolės, surinkimo, naudojimo ir apdorojimo) dalimi, nes šioje srityje jau yra nustatytos bendrosios politikos kryptys, teisės aktai ir reguliavimas, taikomas specifinių atliekų srautams. Putose esančių OAM ir kitų jų kaupinių tvarkymas yra didžiulis iššūkis, ypač besivystančioms šalims. ES privalo rasti įgyvendinamus sprendimus ir sukurti tinkamą teisinę sistemą.

1.8. Atsižvelgdamas į tai, kad vis dar plačiai paplitusi OAM gamyba ir šių medžiagų kaip žaliavų naudojimas, ir į teršalų išmetimą, kuris gali būti didesnis, nei manoma, EESRK reiškia susirūpinimą, kad buvo visiškai atmesti OAM kaip žaliavų kiekybiniai apribojimai. Su naudojimu žaliavoms susijusių išimčių susiaurinimas naujajame reglamente duoda įvairialypės naudos aplinkai. Dėmesys turėtų būti sutelktas į aplinką tausojančias alternatyvas.

1.9. Reikėtų griežtinti su OAM gamyba susijusių hidrofluorangliavandenilio (HFC) šalutinių produktų išmetimo prevencijos priemones tuo tikslu nustatant papildomus ataskaitų teikimo reikalavimus.

1.10. Reikėtų imtis priemonių, kurios būtų skirtos teršalų išmetimui iš naujų OAM mažinti, įskaitant nuotėkio mažinimą ir surinkimo, recirkuliavimo bei regeneravimo reikalavimus.

2. Bendroji informacija

2.1. Monrealio protokolas ( 4 ) dėl ozono sluoksnį ardančių medžiagų yra pamatinis daugiašalis aplinkos apsaugos srities susitarimas, kuriuo reguliuojama beveik 100 sintetinių cheminių medžiagų, vadinamųjų OAM, gamyba ir naudojimas. Išmestos į atmosferą šios cheminės medžiagos naikina stratosferos ozono sluoksnį, Žemės apsauginį skydą, kuris žmones ir aplinką saugo nuo saulės skleidžiamos žalingo stiprumo ultravioletinės spinduliuotės. 1987 m. rugsėjo 15 d. priimtas Protokolas šiandien yra vienintelis JT susitarimas, kurį ratifikavo visos pasaulio valstybės, t. y. visos 198 JT valstybės narės.

2.2. Reglamentas (EB) Nr. 1005/2009 dėl ozono sluoksnį ardančių medžiagų (OAM reglamentas) yra pagrindinė ES kovos su OAM priemonė. Jo pagrindinis tikslas yra užkirsti kelią OAM teršalų išmetimui ir užtikrinti Protokolo nuostatų laikymąsi. OAM reglamentas buvo įvertintas pagal REFIT programą ir padaryta išvada, kad iš esmės šis reglamentas atitinka savo paskirtį, tačiau galėtų būti geriau suderintas su Europos žaliuoju kursu, o jo struktūra galėtų būti šiek tiek patobulinta. Atsižvelgiant į tai, pasiūlymu siekiama pakeisti OAM reglamentą, kartu išlaikant giežtą kontrolės lygį, visų pirma: 1) suderinti priemones su Europos žaliuoju kursu, įpareigojant papildomai sumažinti išmetamą teršalų kiekį, kiek tai įmanoma proporcingomis sąnaudomis; 2) užtikrinti išsamesnę OAM, įskaitant dar nekontroliuojamas medžiagas, stebėseną; 3) supaprastinti esamas taisykles ir padidinti jų veiksmingumą, kad būtų sumažintos administracinės išlaidos; 4) padidinti aiškumą ir suderinamumą su kitomis taisyklėmis.

2.3. Palyginti su anglies dioksidu, OAM turi daug kartų didesnį visuotinio atšilimo potencialą (VAP) ( 5 ) , todėl, norint kovoti su klimato kaita ir saugoti ES piliečių sveikatą ir gerovę, būtina sumažinti šių medžiagų išmetimą.

2.4. Taikant Monrealio protokolą, palaipsniui atsisakoma OAM gamybos ir naudojimo siekiant sumažinti teršalų išmetimą. ES taisyklės dėl OAM visuomet buvo griežtesnės nei Monrealio protokolas ir, laikantis šių taisyklių, dėl teršalų išmetimo OAM buvo laipsniškai atsisakyta.

2.5. Kadangi didžioji dalis OAM gamybos, naudojimo ir prekybos jomis jau uždrausta, pagrindiniu siekiu tampa užkirsti kelią OAM teršalų išmetimui iš anksčiau buvusių teisėtų produktų ir įrangos, ir iš kitų procesų, pavyzdžiui, susijusių su žaliavomis, kurių laipsniškam atsisakymui Monrealio protokole numatyta išimtis.

2.6. Pasiūlymas dėl OAM reglamento yra labai susijęs su pasiūlymu dėl Fluorintų dujų reglamento (NAT/847 ( 6 ) ). Abi šios medžiagos yra šiltnamio efektą sukeliančios dujos ir prisideda prie visuotinio atšilimo. Abu reglamentai kartu turi užtikrinti, kad Europos Sąjunga pagal Protokolą laikysis savo su OAM ir HFC susijusių įsipareigojimų.

2.7. Taikant OAM surinkimo iš dviejų tipų izoliavimo putų ir jų sunaikinimo priemones, pasiūlymu siekiama iki 2050 m. neleisti į aplinką išmesti 180 milijonų tonų CO 2 ekvivalento ir 32 000 ozono ardymo potencialo tonų (ODP tonų).

3. Bendrosios pastabos

3.1. EESRK tvirtai remia Komisijos pasiūlymą pakeisti OAM reglamentą, siekiant dar labiau sumažinti teršalų išmetimą ir sukurti paskatų taikyti aplinką tausojančias alternatyvas.

3.2. EESRK pripažįsta, kad kai kurios dabartiniame reglamente numatytos priemonės, kuriomis stengiamasi užkirsti kelią neteisėtai veiklai, galėtų būti veiksmingesnės, todėl palankiai vertina OAM licencijavimo sistemos sujungimą su ES muitinės vieno langelio aplinka ( 7 ) . EESRK rekomenduoja, kad tokios priemonės taip pat būtų taikomos ir specialiosioms muitinės procedūroms, įskaitant OAM tranzitą ir laikiną saugojimą.

3.3. EESRK pripažįsta, kad, siekiant sudaryti galimybę imtis prevencinių veiksmų ir daryti pažangą, labai svarbu vykdyti tinkamą stebėseną. Taikant veiksmingą stebėseną ir naudojant ataskaitų teikimą, galima nustatyti ir užkardyti neteisėtos prekybos veiksmus. Atsižvelgiant į didžiulį neigiamą neteisėtos prekybos OAM poveikį aplinkai, EESRK palankiai vertina minimalių standartų, susijusių su maksimalių baudų įvedimu, kalbant apie OAM neteisėtą gamybą, importą ir pateikimą rinkai, nustatymą, tačiau ragina papildomai nustatyti ir minimalias baudas. Naujasis reglamentas tinkamai dera su Komisijos pasiūlymu persvarstyti direktyvą dėl aplinkos apsaugos baudžiamosios teisės priemonėmis ir pakeisti Direktyvą 2008/99/EB (ECD) ( 8 )

3.4. EESRK tvirtai remia priemones, kuriomis užtikrinamas OAM surinkimas iš putų ir jų sunaikinimas, ir pripažįsta, kad, ši priemonė suteikia didelių galimybių švelninti poveikį klimatui, taip pat kurti darbo vietas ir skatinti MTP perdirbimo pramonėje.

3.5. EESRK palankiai vertina tai, kad buvo apdairiai įvertintas suderinamumas su šioje srityje galiojančiomis politikos nuostatomis. Tai yra būtina norint galiausiai pasiekti 55 % tikslo priemonių rinkinio (2030 m.) ir Žaliojo kurso (2050 m.) tikslus.

3.6. Atsižvelgiant į tai, kad ES yra OAM mažinimo lyderė, EESRK siūlo ES taip pat imtis lyderės vaidmens ir rodyti pavyzdį, kalbant apie tų pačių taisyklių taikymą kitose ekonomikos srityse, pavyzdžiui, apribojant OAM, skirtas naudoti kaip žaliavas ar technologijos agentus, kai galimos kitos alternatyvos. 2020 m. ES kontroliuojamų OAM gamyba siekė 164 704 metrinių tonų, daugiausia jų buvo skirtos naudoti kaip žaliavos. Mokslininkai reiškia susirūpinimą, kad nepakankamai vertinamas ataskaitose nurodomas su žaliavų procesais susijęs teršalų išmetimas pasauliniu mastu gali prisidėti prie išaugusio anglies tetrachlorido (CTC) ir CFC-113 kiekio atmosferoje ( 9 )

3.7. EESRK mano, kad persvarstymas nepaskatins pernelyg didelės administracinės ar finansinės naštos. Tikimasi, kad pasiūlymas dėl jo supaprastinimo verslui duos keleriopos naudos. Be to, teigiama yra tai, kad nuo persvarstymo galima nukrypti tik visiškai išimtiniais atvejais.

3.8. EESRK manymu, naujų OAM, kurioms dar netaikomas Protokolas, įtraukimas yra sveikintinas patobulinimas. 2020 m. naujų medžiagų gamyba metrinėmis tonomis maždaug šešis kartus viršijo kontroliuojamų medžiagų gamybą. Todėl labai svarbu stebėti pokyčius šioje srityje, įskaitant naudojamus ir gaminamus kiekius ir kuo labiau sumažinti naujų dujų išmetimą, kad būtų sumažintas jų poveikis ozono sluoksniui ir klimato kaitai.

3.9. EESRK palankiai vertina atnaujintą poveikio vertinimą, visų pirma klausimus, susijusius su pagrindine išmetamo teršalų kiekio mažinimo priemone, t. y. izoliavimo putų surinkimo ir sunaikinimo priemone. Pasiūlyme reikia susitarti dėl įvertinimo, kad būtų galima įvertinti per tam tikrą laiką pasiektus rezultatus. Šiuo požiūriu labai svarbus ekspertų vaidmuo, kalbant apie izoliavimo putas ir pokyčius. Taip pat būtina apsvarstyti administracinę naštą.

3.10. EESRK palankiai vertina priemones, kuriomis išaiškinamas muitinės institucijų ir rinkos priežiūros institucijų vaidmuo siekiant kontroliuoti OAM prekybą. Tokia veikla būtina, nes neteisėta prekyba vis dar vyksta ( 10 )

3.11. Dėl perteklinio OAM kaip aušalų ir putokšlių naudojimo anksčiau susidarydavo milžiniški OAM kiekiai, pavyzdžiui, senuose šaldytuvuose, izoliavimo putose ar cilindruose. OAM turinčios EEĮ atliekos taip pat gali skleisti kitas vėžį sukeliančias medžiagas: šviną, kadmį, polichlorintąjį bifenilą (PCB), antipireną ir daugelį kitų. Kadangi nei Monrealio protokolu, nei jokia kita tarptautine aplinkos apsaugos konvencija nereguliuojamas jau panaudotų OAM kaupinių tvarkymas ir šalinimas, būtent kiekviena valstybė yra atsakinga už sėkmingos OAM kaupinių tvarkymo sistemos sukūrimą, siekiant suvaldyti šį svarbų taršos šaltinį. Dėl šių priežasčių EESRK mano, kad labai svarbu nustatyti atmosferos aplinkos apsaugos tikslą, t. y. užkirsti kelią nuotėkiui ir išmetimui, o tam būtina veiksmingai tvarkyti OAM kaupinius.

4. Konkrečios pastabos

4.1. OAM gamyba, naudojimas ir prekyba teršalų išmetimo prevencijos tikslu jau yra uždrausti. Todėl EESRK pritaria naujojo pasiūlymo tikslui visų pirma užkirsti kelią OAM išmetimui iš tų produktų ir įrenginių, kuriuose tokių medžiagų naudojimas anksčiau buvo leidžiamas. Svarbus aspektas siekiant šio tikslo – įsipareigojimas renovuojant ar griaunant pastatus surinkti ir sunaikinti tam tikrose izoliavimo putų rūšyse esančias OAM. Tačiau EESRK pažymi, kad ES gali aktyviau remti labiau aplinką tausojančias alternatyvas, palyginti su OAM, kurios skirtos naudoti kaip žaliavos ir technologijos agentai.

4.2. o C temperatūros padidėjimo. Reglamento persvarstymas padės pasiekti Paryžiaus susitarimo ( 11 ) tikslą – idealiu atveju neviršyti 1,5C temperatūros padidėjimo.

4.3. EESRK palankiai vertina reikalavimą dėl minimalaus su OAM dirbančių asmenų mokymų lygio. Tačiau Komitetas tikisi, kad šie minimalūs reikalavimai bus vienodi visose valstybėse narėse.

4.4. EESRK pažymi, kad ir toliau dideli OAM kiekiai naudojami kaip žaliavos gaminant cheminius produktus, nors tam tikruose žaliavų naudojimo procesuose yra alternatyvų. Ypač didelį susirūpinimą kelia vis dar vykstantis HCFC-22 naudojimas ir su tuo susijęs didelio kiekio šalutinio produkto HFC-23, kurio visuotinio atšilimo potencialas (VAP) siekia 14 600, teršalų išmetimas ( 12 ) . EESRK pažymi, kad žaliavoms taikomų išimčių pagal Monrealio protokolą susiaurinimas atneštų įvairialypės naudos, ( 13 ) o ES turėtų rodyti pavyzdį ir uždrausti toliau naudoti OAM kaip žaliavas ir technologijos agentus tose srityse, kuriose yra aplinkai palankių alternatyvų. Tai gali siekti 38 % visų OAM, kurios ES naudojamos žaliavoms.

4.5. Atsižvelgdamas į susirūpinimą dėl OAM žaliavų ir su tuo susijusio teršalų išmetimo, EESRK rekomenduoja, kad Komisija pasinaudotų galimybe priimti įgyvendinimo aktus ir žaliavų atžvilgiu nustatytų ir į 6 straipsnį įtrauktų tokias pat nuostatas dėl maksimalių kiekių ir išmetimo lygių ir leidžiamų įmonių sąrašo, kokios yra nustatytos technologijos agentų atžvilgiu (7 str. 3 dalyje).

4.6. Atsižvelgdamas į su HCFC-22 naudojimu susijusio HFC-23 teršalų išmetimo potencialą, EESRK kaip pirmą kovos su šiuo reiškiniu žingsnį palankiai vertina atitikties deklaraciją ir ragina taikyti naujas priemones, įskaitant ataskaitų teikimą, tikrinimą ir privalomą gamybos priemonių kilmės atskleidimą, HFC-23 šalutinio produkto mažinimo įrodymą ir atsekamumą.

4.7. Pripažindamas susirūpinimą dėl naujų medžiagų, įskaitant nurodytas II priede, teršalų išmetimo poveikio (pvz., spartaus dichlormetano koncentracijos augimo atmosferoje, dėl kurio gali smarkiai, ilgiau nei dešimtmečiu, sulėtėti ozono skylės mažėjimas ( 14 ) ), EESRK rekomenduoja, kad ir II priede nurodytų dujų atžvilgiu būtų taikomos surinkimo, recirkuliavimo ir regeneravimo (20 str.) priemonės ir reikalavimai dėl nuotėkio (21 str.). Be to, EESRK rekomenduoja nustatyti, kad įmonės, prieš pradėdamos II priede nurodytų dujų importą ar eksportą, tinkamai užsiregistruotų licencijavimo sistemoje.

Briuselis, 2022 m. birželio 15 d. Europos ekonomikos ir socialinių reikalų komiteto pirmininkė Christa SCHWENG

(1) OL L 286, 2009 10 31, p. 1.

(2) https://eur-lex.europa.eu/legal-content/LT/TXT/HTML/?uri=CELEX:52019DC0640&from=LT

(3) OL L 150, 2014 5 20, p. 195.

(4) https://treaties.un.org/doc/publication/unts/volume%201522/volume-1522-i-26369-english.pdf

(5) Visuotinio atšilimo potencialo (VAP) rodiklis buvo sukurtas tam, kad būtų galima palyginti įvairių dujų poveikį visuotiniam atšilimui. Konkrečiai, tai yra rodiklis, rodantis kiek 1 tonos dujų išmetimas sunaudos energijos per tam tikrą laiką, palyginti su 1 tonos anglies dvideginio (CO2) išmetimu.

(6) Europos ekonomikos ir socialinių reikalų komiteto nuomonė dėl Pasiūlymo dėl Europos Parlamento ir Tarybos reglamento dėl fluorintų šiltnamio efektą sukeliančių dujų, kuriuo iš dalies keičiama Direktyva (ES) 2019/1937/EB ir panaikinamas Reglamentas (ES) Nr. 517/2014 (COM(2022) 150 final – 2022/0099 (COD)) (žr. šio Oficialiojo leidinio p. 44).

(7) Daugiau informacijos apie ES muitinės vieno langelio aplinką, žr.: https://ec.europa.eu/taxation_customs/eu-single-window-environment-customs_en

(8) Europos ekonomikos ir socialinių reikalų komiteto nuomonė dėl Pasiūlymo dėl Europos Parlamento ir Tarybos direktyvos dėl aplinkos apsaugos baudžiamosios teisės priemonėmis ir kuria pakeičiama Direktyva 2008/99/EB (COM(2021) 851 final – 2021/0422 (COD)) (OL C 290, 2022 7 29, p. 143).

(9) Solomon ir kt. 2020 m. Unfinished business after five decades of ozone-layer science and policy. Nature Communications 11:4272.

(10) https://www.europol.europa.eu/media-press/newsroom/news/how-company-earned-to-%E2%82%AC1-million-illegally-trading-ten-tons-of-ozone-depleting-substances

(11) https://unfccc.int/sites/default/files/english_paris_agreement.pdf

(12) HFC-23 (trifluormetanas arba CHF3), kurio šiltnamio efekto sukėlimo 100 metų VAP siekia 14 600, dujos susidaro kaip šalutinis HCFC-22 (Chlordifluormetano arba CHClF2) gamybos produktas.

(13) Andersen ir kt. 2021 m. Narrowing feedstock exemptions under the Montreal Protocol has multiple environmental benefits. PNAS 2021 Vol 118 No 49. https://doi.org/10.1073/pnas.2022668118

(14) Hossaini, R., Chipperfield, M., Montzka, S. ir kt. The increasing threat to stratospheric ozone from dichloromethane. Nat Commun 8, 15962 (2017). https://doi.org/10.1038/ncomms15962